דן טולקובסקי

דן טוֹלקוֹבסקי (נולד ב-17 בינואר 1921) הוא איש צבא בדימוס בדרגת אלוף. היה המפקד החמישי של חיל האוויר ממאי 1953 עד יולי 1958.

ביוגרפיה

ראשית חייו
טולקובסקי נולד בשנת 1921 בתל אביב, בנם של שמואל טולקובסקי, מראשי הפרדסנים בארץ ופעיל ציוני נודע, וחנה, בתו של יצחק ליב גולדברג. למד בגימנסיה הרצליה בתל אביב, וב-1936 החל לפעול ב"הגנה". ב-1938 המשיך לימודיו באימפריאל קולג' בלונדון והוסמך כמהנדס מכונות.

קריירה צבאית

בשנת 1942 התגייס לחיל האוויר הבריטי, עבר קורס טיס בטרנסוואל שבדרום אפריקה, קיבל את כנפי הטיס ב-1943, ועבר אימון מבצעי במצרים. שירת כטייס ספיטפייר בטייסת 238 והשתתף בקרבות באיטליה ובדרום צרפת. באוקטובר 1944 הוצב בטייסת 94 והשתתף בקרבות ביוון. בתום מלחמת העולם השנייה שירת בטייסת תובלה ולאחר מכן שירת בבסיס חיל האוויר הבריטי בלוד עד שהשתחרר בדרגת לוטננט טיסה ביוני 1946. טולקובסקי עבד בבריטניה כמהנדס מכונות ובמקביל גויס חזרה ל"הגנה", ועסק ברכש חשאי של מטוסים והטסתם לישראל. באחת הטיסות נפצע ושבר את ידו באורח קשה והושבת מהטסה במשך כחצי שנה.

בשנת 1948 חזר לארץ ישראל, ימים ספורים לפני הכרזת העצמאות. הוא גויס לצה"ל ושירת בחיל האוויר, השתתף כאיש צוות אוויר בגיחות הפצצה בחזית המצרית. בהמשך מילא תפקידי מטה והדרכה, בהם ראש להק ההדרכה ושימש "מפקח כללי" בחיל. השתחרר מהשירות אך גויס חזרה עם מינויו של חיים לסקוב למפקד החיל ביולי 1951, ומונה לראש המטה שלו. במאי 1953 מונה למפקד החיל. בתקופת כהונתו נקלטו בחיל מטוסי הסילון הראשונים, והחיל השתתף במלחמת סיני. ביולי 1958 העביר את הפיקוד על החיל לעזר ויצמן, השתחרר מהצבא ועבד שנה אחת במשרד הביטחון.

קריירה אזרחית
ב-1959 הצטרף לחברת "דיסקונט השקעות", תחילה כסמנכ"ל ובשנת 1968 מונה למנכ"ל החברה, תפקיד אותו מילא 17 שנים עד פרישתו. בתפקידו הוביל בין השאר השקעות בישקר, באלרון ובסאיטקס. שימש יו"ר חברת סאיטקס. חבר הקורטוריון של הטכניון מאז 1959. ב-1985 פרש והקים ביחד עם בנו, גדעון טולקובסקי, ופרדריק אדלר, יזם הון סיכון אמריקאי את "אתנה" - קרן הון סיכון להשקעות בהיי טק הראשונה בישראל.

היה יו"ר ועדת המשנה לקרינה וליישומי רדיואיזוטופים של הוועדה לאנרגיה אטומית.

טולקובסקי היה מקורב בשנות ה-60 למפלגת רפ"י. ב-1967 היה ממייסדי התנועה למען ארץ ישראל השלמה, אך מאז שינה את עמדותיו והוא תומך ברעיון שתי מדינות לשני עמים. ב-1976 נמנה עם קבוצת המייסדים של מפלגת ד"ש. במהלך השיחות על הסכם השלום בין ישראל למצרים היה חבר בקבוצה של קצינים בכירים שהתנגדה לוויתורים בסיני.

ב-1970 עמד בראש ועדת חקירה לחקר התנגשות מטוס חיל האוויר סטרטוקרוזר ומטוס טי.וו.אי בואינג 707 בשדה התעופה לוד. בשנים 1978–1980 היה חבר מליאת רשות ניירות ערך. בשנת 1997 היה חבר בוועדת צ'חנובר, שחקרה את ההתנקשות בח'אלד משעל בירדן.

ב-2021 היה טולקובסקי לראשון מבין אלופי צה"ל הוותיקים לדורותיהם שחצה את גיל 100.

פרסים והוקרה
ב-24 בנובמבר 1958 עוטר באות לגיון הכבוד בדרגת מפקד על ידי שגריר צרפת בישראל, פייר ז'ילבר
ב-1980 קיבל תואר דוקטור לשם כבוד מהטכניון, על תרומתו לפיתוח התעשייה בישראל
ב-1997 זכה בפרס ע"ש יצחק רבין מטעם נציבות המדע והטכנולוגיה ארצות הברית-ישראל, כהערכה על פועלו בתעשיית ההייטק בישראל
ב- 2/7/2023 הודיע נשיא המדינה יצחק הרצוג כי לרגל שנת ה-75 למדינת ישראל יקבל טולוקובסקי את עיטור נשיא מדינת ישראל.

חברות בוועדות ממשלת ישראל 
 חבר במועצה הלאומית למחקר ופיתוח (1963)
 חבר ב"ועדה לבירור אירועי ירדן" (ועדת צ'חנובר, 1997)
 חבר בוועדה לבחינת המבנה הארגוני של המוסדות להשכלה גבוהה

חיים אישיים
טולקובסקי היה נשוי למרים משנת 1948 ועד לפטירתה ב-2015. אב לשלושה, רוני (אלמנתו של אריה פיינגולד), גדעון ודוד טולקובסקי.
אחותו נעמי הייתה רעייתו של האנתרופולוג רפאל פטאי.

קישורים חיצוניים 

 
 
 
 
 
 
 
 , בערוץ ה-YouTube הרשמי של הטלוויזיה החינוכית הישראלית, 8 במאי 2018
 
 
 
  האלוף דן טולקובסקי, במסגרת הסכת עולמי עם יצחק נוי, תאגיד השידור הישראלי - כאן

הערות שוליים

אנשי היישוב ילידי הארץ
בוגרי גימנסיה הרצליה
בוגרי אוניברסיטאות ומכללות בממלכה המאוחדת
טייסי חיל האוויר הישראלי
לוחמי ההגנה
מקבלי אות לגיון הכבוד
מפקדי חיל האוויר הישראלי
אלופי צה"ל
ראשי להק האוויר
מתנדבי היישוב לחיל האוויר המלכותי הבריטי
טייסים ארץ-ישראלים ויהודים בחיל האוויר המלכותי
יהודים בצבא הבריטי
חברי התנועה למען ארץ ישראל השלמה
משקיעי הון סיכון ישראלים
מנכ"לים יוצאי שירות קבע בצה"ל
טייסי חיל האוויר המלכותי במלחמת העולם השנייה
חברי הוועדה לאנרגיה אטומית
מקבלי תואר דוקטור לשם כבוד מהטכניון
זוכי אות אביר איכות השלטון
מקבלי עיטור הנשיא
ראשי להק ומחלקת ההדרכה בחיל האוויר
מפקדים בלגיון הכבוד
ישראלים שהגיעו לגיל מאה
ישראלים שנולדו ב-1921